送湘陽熊判官孺登府罷歸鍾陵因寄呈江西裴中丞二十三兄
作者：劉禹錫
朝代：唐

paragraphs: 射策志未就，從事歲云除。
篋留馬卿賦，袖有劉弘書。
忽見夏木深，悵然憶吾廬。
復持州民刺，歸謁專城居。
君家誠易知，勝絕傾里閭。
人言北郭生，門有卿相輿。
鍾陵靄千里，帶郭西江水。
朱檻照河宮，旗亭綠雲裏。
前年初缺守，慎簡由宸扆。
臨軒弄郡章，得人方付此。
是時左馮翊，天下第一理。
貴臣持牙璋，優詔發青紙。
迎風姦吏免，先令疲人喜。
何武劾腐儒，陳蕃禮高士。
昔升君子堂，腰下綬猶黃。
汾陰有寶氣，赤堇多奇鋩。
束簡下曲臺，佩鞬來歷陽。
綺筵陪一笑，蘭室襲餘芳。
風水忽異勢，江湖遂相忘。
因君倘借問，爲話老滄浪。